Direcția Generală Evaluare Impact, Controlul Poluării și Schimbări Climatice

Nr. înreg. DGEICPSC/107222/

**REFERAT DE APROBARE**

Conform prevederilor art. 21 alin. (10) din H.G. nr. 780/2006 pentru stabilirea schemei de comercializare a certificatelor de emisii de gaze cu efect de seră (schema ETS), cu modificările și completările ulterioare, cuantumul tarifelor pentru aprobarea planului de monitorizare a emisiilor și a planului de monitorizare a datelor tonă-kilometru se stabilește prin ordin al conducătorului autorității publice centrale pentru protecția mediului.

În acest sens a fost elaborat *Ordinul ministrului mediului și pădurilor nr. 1294/19.08.2010 privind aprobarea cuantumului tarifelor pentru verificarea și aprobarea planului de monitorizare a emisiilor de gaze cu efect de seră și a planului de monitorizare a datelor tonă-kilometru pentru activități de aviație*, ordin care se aplică planului de monitorizare a emisiilor de gaze cu efect de seră și a planului de monitorizare a datelor tonă-kilometru pentru activități de aviație, întocmite de operatorii de aeronave care desfășoară activitatea prevăzută în anexa nr. 1 la H.G. nr. 780/2006, cu modificările și completările ulterioare.

Prin Directiva 2018/410/CE de modificare a Directivei 2003/87/CE în vederea rentabilizării reducerii emisiilor de dioxid de carbon și a sporirii investițiilor în acest domeniu și a Deciziei (UE) 2015/1814, au fost introduse dispoziții privind stabilirea unei măsuri globale bazată pe piață pentru reducere a emisiilor de gaze cu efect de seră rezultate din activitatea de aviație internațională.

Astfel prin art. 28c din Directiva 2018/410/CE, se împuternicește Comisia să adopte dispoziții pentru monitorizarea, raportarea și verificarea emisiilor de gaze cu efect de seră, în scopul punerii în aplicare a măsurii globale bazate pe piață a Organizației Aviației Civile Internaționale („OACI”) cu privire la toate rutele acoperite de această măsură. Din motive de securitate juridică și de claritate, este necesar să se specifice zborurile care fac obiectul dispozițiilor respective în funcție de rutele și de operatorii de aeronave în cauză.

Pentru aplicarea măsurii globale bazate pe piață, Organizația Aviației Civile Internaționale („OACI”) a aprobat în 2018 *Prima Ediţie a Standardelor Internaţionale şi Practicilor Recomandate, Protecţia Mediului -* Schema de Compensare şi Reducere a Emisiilor de Carbon pentru Aviaţia Internaţională (CORSIA) (Anexa 16, Volumul IV la Convenţia privind Aviaţia Civilă Internaţională).

Schema CORSIA are 3 faze de implementare: - faza pilot (2021-2023), primă fază (2024-2026) și a doua fază (2027-2035). Pentru primele două faze (2021-2026), participarea este voluntară. Începând cu anul 2027 participarea este obligatorie și va fi determinată pe baza datelor tonă-km raportate în 2018.

Pentru implementarea schemei CORSIA, COM a aprobat *Regulamentul delegat (UE) 2019/1603 de completare a Directivei 2003/87/CE a Parlamentului European și a Consiliului în ceea ce privește măsurile adoptate de Organizația Aviației Civile Internaționale pentru monitorizarea, raportarea și verificarea emisiilor generate de aviație în scopul punerii în aplicare a unei măsuri globale bazate pe piață.*

Menționăm că România participă din 2018 voluntar la schema CORSIA, atât operatorii de aeronave aflați în administrarea României cât și autoritățile responsabile au îndeplinit, până în prezent, toate obligațiile sub schema CORSIA

Ținând cont de noile prevederi europene și internaționale, a fost emis ordinul de ministru pentru reglementarea unor aspecte de ordin financiar aferente activității de aprobare a planului de monitorizare a emisiilor de gaze cu efect de seră CORSIA și a planului de monitorizare a datelor tonă-kilometru pentru activități de aviație CORSIA, întocmite de operatorii de aeronave care desfășoară activități de aviație ce intră sub incidența CORSIA.

Având în vedere cele menționate, supunem aprobării proiectul de ”*Ordin* *al ministrului mediului, apelor și pădurilor privind aprobarea cuantumului tarifelor pentru verificarea și aprobarea planului de monitorizare a emisiilor de gaze cu efect de seră și a planului de monitorizare a datelor tonă-kilometru pentru activități de aviație”*.

p. Director General

Elena-Oana ANTONESCU- STAN